जैन ग्रंथों के अनुसार जब ऋषभदेव ने संन्यास लेने का निश्चय किया तब उन्होंने अपना राज्य अपने सौ पुत्रों में बांट दिया। भरत अयोध्या में और बाहुबली पौदनपुर में शासन करने लगे। बाद में भरत चक्रवर्ती जब छह खंड जीत कर अयोध्या लौटे तब उनका चक्र-रत्न नगरी के द्वार पर रुक गया। इसका कारण उन्होंने पुरोहित से पूछा। पुरोहित ने बताया की अभी आपके भाइयों ने आपकी आधीनता नहीं स्वीकारी है। भरत चक्रवर्ती ने अपने सभी 99 भाइयों के यहां दूत भेजे। 98 भाइयों ने जिन दीक्षा ले ली और जैन मुनि बन गए। पर बाहुबली के यहां जब दूत ने भरत चक्रवर्ती का अधीनता स्वीकारने का सन्देश सुनाया तब बाहुबली को क्रोध आ गया। उन्होंने भरत चक्रवर्ती के दूत को कहा की भरत का भाई रुप में आदर करता हूं पर राजा के तौर पर अधीनता नहीं स्वीकार करूंगा, उनसे कहो युद्ध के लिए तैयार हो जाएं।